    Туған тел яҙмышы – беҙҙең ҡулдарҙа 

                                                                                                                                                            Шуға ла мин беләм тел ҡәҙерен:                                                                                                            Бер телдән дә телем кәм түгел-
   Көслө лә ул, бай ҙа, яғымлы ла,
                          Кәм күрер уны тик кәм күңел.    (Р.Ғарипов.)
       Башҡорт халыҡ шағиры Рәми Ғарипов быны юҡҡа ғына әйтмәгән. Һәр кем өсөн иң моңло көй – үҙенең милли көйө, иң ҡәҙерле тел – үҙеңдең туған телең. Бала тәүге һүҙен әсә телендә әйтә. Был дөрөҫ. Әгәр шулай икән, был – ҡыуаныслы хәл.

        Башҡорт теле – халҡымдың туған теле. Туған телдәргә арналған республика слётында сығыш яһаусы ғалим әйткән һүҙҙәрҙе килтерәм: “ХАЛЫҠТЫ ХАЛЫҠ иткән – ул тел”. 

      Ҡыҙғанысҡа ҡаршы, Рәсәйҙә киң таралған ете тел иҫәбенә инеүенә ҡарамаҫтан (Мөхәмәтйәнова Г.Ғ.), ғаиләләрҙә туған телдә һөйләшеүселәр әҙ. Мин ата -әсәйемә сикһеҙ рәхмәтлемен. Улар әсә телен онотторманы. Туған   телебеҙҙә һөйләшмәһәк, нисек итеп мин шәжәрәмде белер инем? Олатай - өләсәйҙәрем менән туған телемдә иркен һөйләшеүем менән бәхетлемен.

     Телде һаҡлап ҡалыр кәрәк. Ул һинән, минән тора. Уйлап ҡара әле! Әгәр тел юғалһа, уның менән бергә халыҡ юҡҡа сыға, тигән һүҙ бит был.                                                      … Һай, таш булма, таш булма,
     Аң ғына бул телеңә,

     Аң булмайса, туң булһаң,

     Бер имгәк һин илеңә,- тигән Рәми Ғарипов. Уның менән килешмәү мөмкин түгел.  Беҙ телде, тимәк, илде һаҡларға, ҡәҙерләргә бурыслы. Минең уйлауымса, туған тел юғалмаһын өсөн уны өйрәнергә, белергә һәм рәхәтләнеп һөйләшергә генә кәрәк! Төрлө хикәйәләр ижад итеп ҡарайым. Көн һайын төрлө хәлдәр булып тора. Шулар тураһында үҙ телеңдә  һөйләп бирә алһаң, телеңде онотмаҫһың. Кис үҙемә берәй һорау бирәм дә яуап биреп ҡарайым. Тулы яуап талап итәм. Һеҙ ҙә шулай итеп ҡарағыҙ әле. “Урал батыр”ҙан өҙөк һөйләп, алдағы көнгә яңы пландар ҡороп, йоҡларға ятам. Мин булдырғас, бөтәһе лә эшләй ала быны. Шулай бит?!

        Минеңсә, башҡорт телен бөтә кеше лә, республикабыҙҙа йәшәгән һәр кем, белергә тейеш. Сөнки минең әсә телем - дәүләт теле.   Башҡортостанда йәшәп тә телде аңламау – оят. Ана, күршеләр, Татарстан халҡы, кем булыуына ҡарамаҫтан,  үҙ телендә шул тиклем матур һөйләшәләр. Беҙ уларҙан кәмме ни?

      Үҙ телендә һөйләшкән кеше – тамырҙарын белгән рухлы кеше. Рәми Ғарипов “Телде белмәгән баланың аҡылы ла, рухы ла үҫмәй”, тип иҫкәрткән бит беҙҙе. Уяу булайыҡ, кешеләр!

Илдең киләсәге ышаныслы ҡулдарҙа булыр, тип ышанам. Үҙем бөтә көсөмдө һаласаҡмын.

Был шатлыҡты үҙем берәйһенә                                                                                                    Әйтергә лә  хатта оялам.
Ләкин яҡшы шиғыр уҡыуы ла
                       Ысын бәхет икән донъяла!   (Р.Ғарипов.)

